L'Ajuntament renova el seu compromís amb la Unió Musical de l'Eliana
17 de abril de 2025

• Totes dues entitats han signat hui un nou conveni de col·laboració per a la promoció cultural i musical.

L'Ajuntament de l'Eliana i la Unió Musical de l'Eliana (UME) han formalitzat aquest migdia la signatura d'un nou conveni de col·laboració amb el propòsit de consolidar i reforçar el suport institucional a una de les entitats culturals més emblemàtiques i dinàmiques del municipi, que a més enguany compleix 40 anys d'història. L'acord, amb una vigència de quatre anys, renova la cessió de l'espai conegut com la Casa de la Música i estableix les condicions per a continuar desenvolupant activitats conjuntament. L'alcalde, Salva Torrent, i el president de la Unió Musical, Vicente Zarzo, han estat els responsables de subscriure el document.

Aquest acord reflecteix la voluntat de totes dues entitats de continuar promovent i difonent la música com a expressió cultural fonamental i com a eina d'integració i participació ciutadana. A través de la seua Escola de Música i les diverses agrupacions –com la Banda Simfònica, el Cor, l'Orquestra de Guitarres, l'Orquestra Simfònica i la JazzUme Big Band–, l'UME ofereix formació però també actuacions gratuïtes al llarg de l'any per a tota la ciutadania.

Tal com ha expressat l'alcalde, “reconeixem i valorem profundament la labor pedagògica, artística i social que ha desenvolupat la Unió Musical en aquestes quatre dècades de vida, amb activitats emblemàtiques com els concerts de les festes majors o la festivitat de Santa Cecília, que formen part del cor cultural del nostre poble”.

Amb aquest acord, l'Ajuntament reafirma la seua aposta per la cultura i el suport a les associacions locals que contribueixen a fer de l'Eliana un poble viu, participatiu i referent a la comarca.